ปภ.สรุปอุบัติเหตุทางถนนช่วง 2 วันแรกของปีใหม่ เกิดอุบัติเหตุแล้ว 715 ครั้ง เสียชีวิต 85 ราย
นายโชตินรินทร์ เกิดสม รองปลัดกระทรวงมหาดไทย เปิดเผยรายงานสรุปอุบัติเหตุทางถนนสะสมในช่วง 2 วันของการรณรงค์ (29 – 30 ธ.ค. 65) เกิดอุบัติเหตุรวม 715 ครั้ง ผู้บาดเจ็บ รวม 714 คน ผู้เสียชีวิต รวม 85 ราย จังหวัดที่ไม่มีผู้เสียชีวิต (ตายเป็นศูนย์) มีจำนวน 31 จังหวัด จังหวัดที่เกิดอุบัติเหตุและผู้บาดเจ็บสะสมสูงสุดได้แก่ สกลนคร จังหวัดที่มีผู้เสียชีวิตสะสมสูงสุดคือ ปทุมธานี (6 ราย) ขณะที่สถิติอุบัติเหตุทางถนนประจำวันที่ 30 ธันวาคม 2565 ศูนย์อำนวยการป้องกันและลดอุบัติเหตุทางถนนช่วงเทศกาลปีใหม่ พ.ศ. 2566 รายงานว่า เกิดอุบัติเหตุ 366 ครั้ง มีผู้บาดเจ็บ 363 คน ผู้เสียชีวิต 48 ราย ผู้บาดเจ็บและเสียชีวิตสูงสุดอยู่ในช่วงอายุ 20 - 39 ปี ร้อยละ 17.76 โดยสาเหตุที่ทำให้เกิดอุบัติเหตุสูงสุด ได้แก่ ขับรถเร็ว ร้อยละ 35.52 ดื่มแล้วขับ ร้อยละ 25.68 ยานพาหนะที่เกิดอุบัติเหตุสูงสุด ได้แก่ รถจักรยานยนต์ ร้อยละ 78.98 ส่วนใหญ่เกิดบนเส้นทางตรง ร้อยละ 83.88 ถนนกรมทางหลวง ร้อยละ 42.35 จังหวัดที่เกิดอุบัติเหตุสูงสุด ได้แก่ สกลนคร (18 ครั้ง) จังหวัดที่มีผู้บาดเจ็บสูงสุด ได้แก่ นครศรีธรรมราช (18 คน) จังหวัดที่มีผู้เสียชีวิตสูงสุด ได้แก่ ปทุมธานี (4 ราย) สำหรับวันนี้ประชาชนส่วนใหญ่ยังมีการเดินทาง จึงได้เน้นย้ำจังหวัดจัดตั้งจุดตรวจบนทางหลวงและเส้นทางสายรองอย่างเนื่อง พร้อมคุมเข้มเส้นทางโดยรอบแหล่งท่องเที่ยว สถานที่จัดงานเทศกาลปีใหม่  เข้มงวดการจำหน่ายและตรวจวัดระดับเครื่องดื่มแอลกอฮอล์ พร้อมเฝ้าระวังการเกิดอัคคีภัยและอุบัติเหตุทางน้ำ หากประชาชนพบเหตุสามารถแจ้งเหตุได้ทางสายด่วน 1784 ตลอด 24 ชั่วโมง และไลน์ “ปภ.รับแจ้งเหตุ1784” โดยเพิ่มเพื่อน Line ID @1784DDPMเพื่อประสานให้การช่วยเหลือโดยด่วนต่อไป